《相和歌辞。从军行五首》
唐代·令狐楚

荒鸡隔水啼，汗马逐风嘶。终日随旌旆，何时罢鼓鼙。

孤心眠夜雪，满眼是秋沙。万里犹防塞，三年不见家。

却望冰河阔，前登雪岭高。征人几多在，又拟战临洮。

胡风千里惊，汉月五更明。纵有还家梦，犹闻出塞声。

暮雪连青海，阴云覆白山。可怜班定远，出入玉门关。

作者简介：令狐楚（766或768年－837年12月13日），字壳士，自号白云孺子。宜州华原（今陕西铜川市耀州区）人，先世居敦煌（今属甘肃）。唐朝宰相、文学家。令狐楚才思俊丽，尤善四六骈文。他常与刘禹锡、白居易等人唱和。其诗“宏毅阔远”，尤长于绝句。 有《漆奁集》一百三十卷，又编有《元和御览诗》。